b'\n_START_ARTICLE_\nAleksei Badajev\n_START_PARAGRAPH_\nAleksei Jegorovit\xc5\xa1 Badajev (ven. \xd0\x90\xd0\xbb\xd0\xb5\xd0\xba\xd1\x81\xd0\xb5\xcc\x81\xd0\xb9 \xd0\x95\xd0\xb3\xd0\xbe\xcc\x81\xd1\x80\xd0\xbe\xd0\xb2\xd0\xb8\xd1\x87 \xd0\x91\xd0\xb0\xd0\xb4\xd0\xb0\xcc\x81\xd0\xb5\xd0\xb2, 4. helmikuuta 1883 Orjolin l\xc3\xa4\xc3\xa4nin Jurjevon kyl\xc3\xa4 \xe2\x80\x93 3. marraskuuta 1951 Moskova) oli ven\xc3\xa4l\xc3\xa4inen bol\xc5\xa1evikki ja neuvostoliittolainen poliitikko._NEWLINE_Aleksei Badajev syntyi k\xc3\xb6yh\xc3\xa4n talonpojan perheeseen. H\xc3\xa4n ty\xc3\xb6skenteli viilaajana Pietarissa ja osallistui ammattiyhdistystoimintaan. Vuonna 1904 h\xc3\xa4n liittyi Ven\xc3\xa4j\xc3\xa4n sosiaalidemokraattiseen ty\xc3\xb6v\xc3\xa4enpuolueeseen. Vuonna 1912 Badajev valittiin ty\xc3\xb6l\xc3\xa4isten edustajana Ven\xc3\xa4j\xc3\xa4n valtakunnanduumaan, jossa h\xc3\xa4n kuului bol\xc5\xa1evikkiryhm\xc3\xa4\xc3\xa4n. Vuosina 1913\xe2\x80\x931914 h\xc3\xa4n oli puolueen Pietarin komitean ja keskuskomitean Ven\xc3\xa4j\xc3\xa4n byroon j\xc3\xa4sen sek\xc3\xa4 toimi Pravdan virallisena julkaisijana. Marraskuussa 1914 Badajev pid\xc3\xa4tettiin ja karkotettiin Turuhanskin aluepiiriin._NEWLINE_Helmikuun vallankumouksen j\xc3\xa4lkeen Badajev valittiin bol\xc5\xa1evikkien edustajana Pietarin kaupunginduumaan. H\xc3\xa4n osallistui lokakuun vallankumoukseen ja toimi sen j\xc3\xa4lkeen Pietarin ja Luoteis-Ven\xc3\xa4j\xc3\xa4n elintarvikehuollon johtajana. Vuosina 1921\xe2\x80\x931926 Badajev oli NKP(b):n Leningradin aluekomitean j\xc3\xa4sen ja sihteeri. Vuodesta 1925 l\xc3\xa4htien h\xc3\xa4n kuului puolueen keskuskomiteaan ja toimi my\xc3\xb6s Ven\xc3\xa4j\xc3\xa4n SFNT:n ja Neuvostoliiton toimeenpanevien keskuskomiteoiden j\xc3\xa4senen\xc3\xa4. Vuodesta 1930 h\xc3\xa4n ty\xc3\xb6skenteli kulutusosuuskuntien liiton johtajana, vuosina 1935\xe2\x80\x931937 Neuvostoliiton elintarviketeollisuuden kansankomissaarin Anastas Mikojanin varamiehen\xc3\xa4 ja vuosina 1937\xe2\x80\x931938 Ven\xc3\xa4j\xc3\xa4n elintarviketeollisuuden kansankomissaarina._NEWLINE_Vuosina 1938\xe2\x80\x931943 Badajev oli Ven\xc3\xa4j\xc3\xa4n korkeimman neuvoston puhemiehist\xc3\xb6n puheenjohtaja sek\xc3\xa4 Neuvostoliiton korkeimman neuvoston puhemiehist\xc3\xb6n varapuheenjohtaja. Alkoholismista k\xc3\xa4rsinyt poliitikko menetti virkansa nolattuaan itsens\xc3\xa4 Mongoliaan ja Tuvaan suuntautuneella valtiovierailulla. Vuodesta 1943 aina kuolemaansa saakka h\xc3\xa4n ty\xc3\xb6skenteli valtion olutyhtym\xc3\xa4n johtajana._NEWLINE_Badajev on palkittu kahdella Leninin kunniamerkill\xc3\xa4. H\xc3\xa4n on kirjoittanut muistelmateoksen bol\xc5\xa1evikkien toiminnasta Ven\xc3\xa4j\xc3\xa4n duumassa (Bol\xc5\xa1eviki v gosudarstvennoi dume, 1929). Pietarissa tunnetaan h\xc3\xa4nen mukaansa nimetyt Badajevin varastot, joiden palamisen syyskuussa 1941 on v\xc3\xa4itetty aiheuttaneen Leningradin ensimm\xc3\xa4isen piiritystalven aikaisen n\xc3\xa4l\xc3\xa4nh\xc3\xa4d\xc3\xa4n. Historiantutkimus on osoittanut t\xc3\xa4m\xc3\xa4n k\xc3\xa4sityksen v\xc3\xa4\xc3\xa4r\xc3\xa4ksi.'